
	     Bucureşti,  17 septembrie 2008
Nr. PL-x  163/2008


RAPORT

asupra cererii de reexaminare a Legii pentru completarea Ordonanţei de urgenţă a Guvernului nr.100/2005 privind asigurarea respectării drepturilor de proprietate industrială

În conformitate cu prevederile art.135 din Regulamentul Camerei Deputaţilor, republicat, cu adresa nr. PL-x  163/2008 din 8 septembrie 2008, înregistrată la nr.31/290 din 9 septembrie 2008, Comisia juridică, de disciplină şi imunităţi a fost sesizată spre dezbatere, cu cererea de reexaminare a Legii pentru completarea Ordonanţei de urgenţă a Guvernului nr.100/2005 privind asigurarea respectării drepturilor de proprietate industrială, formulată de Preşedintele României, în temeiul art.77 alin.(2) din Constituţia României, republicată.
  Legea a fost adoptată de Camera Deputaţilor, în calitate de Cameră decizională,  în şedinţa din 13 mai 2008 şi trimisă la promulgare la 17 mai 2008.

Camera Deputaţilor este Cameră decizională, potrivit prevederilor 
art. 75 din Constituţia României şi ale art. 92 alin. (9) pct. 2 din Regulamentul Camerei Deputaţilor.
Cererea de reexaminare vizează dispoziţiile art.41, astfel cum au fost propuse la pct.2 al Art.I din lege, arătând că nu sunt prevăzute căile de atac şi procedura corespunzătoare de urmat în cazul unei acţiuni în faţa Tribunalului Bucureşti. De asemenea, în cererea de reexaminare se propune şi modificarea alin.(2) al Art.II, în sensul eliminării cuvântului „înainte”, pentru a nu genera situaţii neprevăzute şi nejustificate în raport de scopul urmărit prin lege.

Senatul, în calitate de primă Cameră sesizată, în şedinţa din  25 iunie 2008, a aprobat în parte cererea de reexaminare formulată de Preşedintele României  şi a adoptat proiectul de lege în forma trimisă Camerei Deputaţilor .
               În conformitate cu prevederile art. 61 şi 135 din Regulamentul Camerei Deputaţilor, republicat, membrii Comisiei au dezbătut cererea de reexaminare în şedinţa din data de 17 septembrie  2008.
               La şedinţă au fost prezenţi 17 deputaţi, din totalul de 29 membrii ai Comisiei juridice, de disciplină şi imunităţi. 

               În urma dezbaterilor şi a punctelor de vedere formulate, membrii Comisiei au hotărât, cu unanimitate de voturi, admiterea obiecţiunilor formulate la pct.2 din cererea de reexaminare şi să supună dezbaterii plenului Camerei Deputaţilor, Raportul de adoptare a Legii pentru completarea Ordonanţei de urgenţă a Guvernului nr.100/2005 privind asigurarea respectării drepturilor de proprietate industrială, în forma adoptată de Senat ca urmare reexaminării.
 În raport cu obiectul şi conţinutul reglementării, proiectul de lege face parte din categoria legilor organice.

